אם את אזרחית ישראל, גם אם לא גרת בישראל בפועל מעולם, החוק קובע שחובת הגיוס חלה עלייך. מצד שני, יש לך כמה אפשרויות לקבל פטור או לדחות את מועד הגיוס, עד לקבלת פטור בגיל מבוגר יותר, כל עוד את נמצאת בחו"ל:  אם עזבת את הארץ לפני גיל 16 או שנולדת וגדלת בחו"ל – את חייבת בגיוס, אבל רשאית להסדיר את מעמדך כבת מהגרים / ילידת חו"ל, ולאחר מספר שנים לקבל פטור משירות, במידה וההורים שלך חיים גם בחו"ל. אם הורייך, או ההורה שאת בחזקתו, חזרו ארצה – מעמדך כבת מהגרים לא תקף ואת תחויבי בגיוס, אלא אם כן תשיגי פטור משירות צבאי מסיבות אחרות.  אם עזבת את הארץ אחרי גיל 16- את לא זכאית למעמד של בת מהגרים ותידרשי להתגייס. אם אינך רוצה בכך, את כמובן יכולה לנסות דרכים אחרות להשתחרר מהשירות הצבאי. אם היגרת לישראל מתוקף חוק השבות וקיבלת אזרחות ישראלית ואת מתחת לגיל 21, או אתה מתחת לגיל 22 – את/ה מחוייב/ת להתגייס. בשלב זה גם אם תרצי – יהיה קשה מאוד לוותר על האזרחות הישראלית.  אם הורייך ויתרו על האזרחות הישראלית – לא סביר שתקבלו פטור בעקבות זאת. נתקלנו במקרים של משפחות ישראליות שחיות בחו"ל אשר ויתרו על האזרחות הישראלית כדי שילדיהם לא יידרשו להתגייס, ועדיין, כשאותם ילדים הגיעו לבקר בארץ הם נעצרו בשדה התעופה, כי נחשבו לעריקים.   כלומר – גם אם את חיה בחו"ל או בעלת אזרחות זרה בנוסף לזו הישראלית – אל תהיי שאננה. הסדירי כמה שיותר מהר את המעמד שלך מול רשויות הצבא (בארץ או בחו"ל) לפני שתגיעי לגיל של צו ראשון (16 וארבעה חודשים). אחרי זה יהיה קשה יותר, אבל עדיין אפשר לנסות, או לפעול לקבלת פטור משירות צבאי מטעמים אחרים. לקריאה נוספת